b'\n_START_ARTICLE_\nAnne Tali\n_START_PARAGRAPH_\nAnne Tali (aastani 1970 Anne Laretei; s\xc3\xbcndinud 28. august 1944 P\xc3\xa4rnu) on eesti matemaatik, Tallinna \xc3\x9clikooli emeriitprofessor._NEWLINE_Ta l\xc3\xb5petas 1962. aastal Tallinna 4. Keskkooli ning \xc3\xb5ppis aastatel 1962\xe2\x80\x931967 Tartu Riiklikus \xc3\x9clikoolis, mille matemaatikaosakonna l\xc3\xb5petas 1967. aastal._NEWLINE_Ta kaitses Sverdlovskis A. M. Gorki nimelises Uurali Riiklikus \xc3\x9clikoolis 1984. aastal v\xc3\xa4itekirja \xe2\x80\x9c\xd0\x92\xd1\x8b\xd0\xbf\xd1\x83\xd0\xba\xd0\xbb\xd1\x8b\xd0\xb5 \xd1\x81\xd0\xb5\xd0\xbc\xd0\xb5\xd0\xb9\xd1\x81\xd1\x82\xd0\xb2\xd0\xb0 \xd0\xbc\xd0\xb5\xd1\x82\xd0\xbe\xd0\xb4\xd0\xbe\xd0\xb2 \xd1\x81\xd1\x83\xd0\xbc\xd0\xbc\xd0\xb8\xd1\x80\xd0\xbe\xd0\xb2\xd0\xb0\xd0\xbd\xd0\xb8\xd1\x8f\xe2\x80\x9d (Kumerad summeerimismenetluste pered) ning sai f\xc3\xbc\xc3\xbcsika-matemaatikakandidaadi kraadi._NEWLINE_Ta oli 1968\xe2\x80\x931971 Tartu Riikliku \xc3\x9clikooli matemaatilise anal\xc3\xbc\xc3\xbcsi kateedri \xc3\xb5ppej\xc3\xb5ud._NEWLINE_1973. aastast t\xc3\xb6\xc3\xb6tas Tallinna Pedagoogilise Instituudi \xc3\xb5ppej\xc3\xb5una, alates 1984. aastast dotsent. 2005. aastast Tallinna \xc3\x9clikooli rakendusmatemaatika \xc3\xb5ppetooli professor, 2016. aastast emeriitprofessor.\n_START_SECTION_\nVabakondlik tegevus\n_START_PARAGRAPH_\nTa on Eesti Matemaatika Seltsi asutajaliige ja oli aastatel 1997\xe2\x80\x932006 juhatuse liige.\n_START_SECTION_\nIsiklikku\n_START_PARAGRAPH_\nTema t\xc3\xbctred on muusikategelased Anu ja Kadri Tali.'